【文渊辞赋】 郑福田 ：阿拉善骆驼赋阿拉善骆驼赋
郑福田
贺兰岳峙，弱水云环。在野晴沙熠熠，居延细浪潺潺。伟岸胡杨，开张虬龙之态；明驼大漠，动静生命之山。
唯驼器宇轩昂，雍容大度。引鹅颈而远图，眄极边而弗顾。背上峰峦，从来猛志弥高；胸间垒块，终古豪情未吐。
至若雷行沙起，有志其刚，峰疑路幻，有目其良。固睑重而得福，亦体要而知方。况复蹄巨重盘，曾无空阔；鼻深曲井，永蕴琼浆。
物之神者，有如此也。每迅骛于流沙，常显功于僻野。壮士思乡，归心即日能圆；牧歌唱晚，神韵千秋堪写。
若乃物虽奇而不用，事虽至而无功。将此巍巍之躯，等乎渺渺之虫。瀚海茫茫，衔尾谁虞其险；惊飙烈烈，鸣沙谁警其风。
必也爱其殊才，全其本性。负重则拟之如舟，见机则方之以圣。乃有潜识泉源，越万里而无待；深藏智算，屈长膝而示敬。
今夫阿拉善者，煌煌大盟。举民安而物阜，正日朗而光亨。健足腾则万峰会，云涛奔涌；鸿图展则百福臻，草木欣荣。
快哉，疾若风雷，猛如虎兕。效天上之神驼，肆人间之步履。运朗练之华英，颂恢宏之大美。